b'\n_START_ARTICLE_\nBiljana Borzan\n_START_PARAGRAPH_\nBiljana Borzan (Osijek, 29. studenog 1971.), hrvatska politi\xc4\x8darka, lije\xc4\x8dnica i \xc4\x8dlanica SDP-a. _NEWLINE_Ro\xc4\x91ena je u Osijeku, 29. studenog 1971.. Tamo je zavr\xc5\xa1ila osnovnu \xc5\xa1kolu, kao i srednju \xc5\xa1kolu (Centar za usmjereno obrazovanje "Bra\xc4\x87a Ribar", smjer suradnik u kulturno-znanstvenim ustanovama. Studij medicine tako\xc4\x91er zavr\xc5\xa1ava u Osijeku, te se 1997. zapo\xc5\xa1ljava u Domu zdravlja Osijek. Specijalizirala je medicinu rada i sporta._NEWLINE_\xc4\x8clanica je SDP-a od 1999. U Gradski odbor SDP-a Osijek izabrana je 2000. godine, a godinu dana kasnije postaje potpredsjednica Foruma \xc5\xbeena Gradske organizacije Osijek. Od 2001. vije\xc4\x87nica u osje\xc4\x8dkome Gradskom vije\xc4\x87u._NEWLINE_Predsjednica je Gradske organizacije SDP Osijek od 2005., a \xc4\x8dlanica \xc5\xbdupanijskog odbora SDP-a od 2006. godine. Od 2004. \xe2\x80\x93 2008. obna\xc5\xa1a du\xc5\xbenost potpredsjednice Glavnog odbora SDP Hrvatske. Na 11. Konvenciji SDP-a 2008. izabrana je za \xc4\x8dlanicu Predsjedni\xc5\xa1tva stranke. U isto tijelo reizabrana je na sljede\xc4\x87e tri nacionalne konvencije SDP-a, zaklju\xc4\x8dno s onom 2016._NEWLINE_Bila je kandidatkinja SDP-a za gradona\xc4\x8delnicu na izborima 2005, 2007. te 2008. Predsjednica Gradskog vije\xc4\x87a Grada Osijeka od rujna 2004. do kraja mandata u svibnju 2005. Zamjenica gradona\xc4\x8delnika Osijeka od prijevremenih izbora u Osijeku u o\xc5\xbeujku 2008. do sije\xc4\x8dnja 2009._NEWLINE_Na parlamentarnim izborima 2007. izabrana je za zastupnicu u Hrvatskom saboru \xc4\x8dija je \xc4\x8dlanica do 2013 godine. Od 2011. pa do izbora u Europski parlament obna\xc5\xa1a du\xc5\xbenost predsjednice Odbora za zdravstvo i socijalnu politiku Sabora. U travnju 2012. imenovana je za promatra\xc4\x8dicu Sabora u Europskom parlamentu.\n_START_SECTION_\nEuropski parlament (2019-...)\n_START_PARAGRAPH_\nNa izborima za Europski parlament u svibnju 2019. izabrana je s najve\xc4\x87im brojem glasova (64.736) s lista SDP-a. U lipnju 2019. izabrana je za potpredsjednicu Socijalista i demokrata u Europskom parlamentu. te voditeljicu hrvatske delegacije u zastupni\xc4\x8dkom klubu._NEWLINE_Borzan je imenovana \xc4\x8dlanicom parlamentarnog Odbora za jedinstveno tr\xc5\xbei\xc5\xa1te i za\xc5\xa1titu potro\xc5\xa1a\xc4\x8da te zamjenskom \xc4\x8dlanicom  Odbora za okoli\xc5\xa1, javno zdravlje i sigurnost hrane. \xc4\x8clanica je parlamentarnih delegacija za odnose sa zemljama Ju\xc5\xbene Azije te Sjevernom Makedonijom.\n_START_SECTION_\nEuropski parlament (2013-2019)\n_START_PARAGRAPH_\nNa prvim izborima 2013. je izabrana za jednu od prvih 12 hrvatskih \xc4\x8dlanova Europskog parlamenta. Na izborima 2014. ponovno je izabrana me\xc4\x91u 11 hrvatskih zastupnika u Europskom parlamentu. Puna je \xc4\x8dlanica parlamentarnog Odbora za okoli\xc5\xa1, javno zdravlje i sigurnost hrane, a zamjenska \xc4\x8dlanica u odborima za za\xc5\xa1titu potro\xc5\xa1a\xc4\x8da i \xc5\xbeenska prava Parlamenta. \xc4\x8clanica je delegacije EP za odnose s Makedonijom te zamjenska \xc4\x8dlanica delegacije EP za odnose s Crnom Gorom._NEWLINE_Istakla se radom u podru\xc4\x8dju kvalitete i sigurnosti hrane, prava \xc5\xbeena te po pitanjima javnog zdravlja i za\xc5\xa1tite prava potro\xc5\xa1a\xc4\x8da. U teme kojima se bavi ubrajaju se borba za jednaku kvalitetu proizvoda u EU, smanjenje bacanja i pove\xc4\x87anje doniranja hrane, subvencioniranje ugradnje dizala u vi\xc5\xa1ekatne zgrade te otvaranje digitalnog tr\xc5\xbei\xc5\xa1ta za sve gra\xc4\x91ane EU. _NEWLINE_U listopadu 2016. imenovana je predstavnicom Europskog parlamenta za odnose s Europskom agencijom za lijekove(EMA)._NEWLINE_The Parliament Magazine je 2018. Borzan proglasio najistaknutijom eurozastupnicom u podru\xc4\x8dju borbe za prava \xc5\xbeena i ravnopravnost spolova.\n_START_SECTION_\nRazli\xc4\x8dita kvaliteta proizvoda na istoku i zapadu EU\n_START_PARAGRAPH_\nOd po\xc4\x8detka svog djelovanja u Europskom parlamentu Biljana Borzan postala je \xc5\xbeestoka zagovornica izjedna\xc4\x8davanja kvalitete naizgled istih proizvoda na istoku i zapadu Europske unije. U suradnji s Hrvatskom agencijom za hranu, napravila je prvo istra\xc5\xbeivanje za hrvatsko i njema\xc4\x8dko tr\xc5\xbei\xc5\xa1te \xe2\x80\x9eJedna Unija- jedna kvaliteta\xe2\x80\x9c i dokazala da je kvaliteta proizvoda u Hrvatskoj ni\xc5\xbea, a da su proizvodi nerijetko i skuplji. To je bilo prvo istra\xc5\xbeivanje u Europi koje je usporedilo i neprehrambene proizvode. Nakon istra\xc5\xbeivanja HIPP je objavio  da povla\xc4\x8di proizvode ni\xc5\xbee kvalitete s hrvatskog tr\xc5\xbei\xc5\xa1ta. Borzan je rezultate proslijedila i predsjedniku Europske komisije Jean-Claude Junckeru koji je u godi\xc5\xa1njem govoru o stanju EU najavio novi zakon za borbu protiv tog problema. Borzan je u me\xc4\x91uvremenu postala Izvjestiteljica  Europskog parlamenta za kvalitetu proizvoda u podru\xc4\x8dju hrane te je uspje\xc5\xa1no ispregovarala prvu poziciju Europskog parlamenta. Borzan je tako\xc4\x91er povukla 800 tisu\xc4\x87a eura iz europskog bud\xc5\xbeeta za europsko istra\xc5\xbeivanje proizvoda koje bi trebalo biti gotovo po\xc4\x8detkom 2019.\n_START_SECTION_\nPove\xc4\x87anje doniranja i smanjenje bacanja hrane  u EU\n_START_PARAGRAPH_\nGodi\xc5\xa1nje se u EU baci preko 88 milijuna tona hrane, a u isto vrijeme gotovo \xc4\x8detvrtina gra\xc4\x91ana unije je u riziku od siroma\xc5\xa1tva. Europski parlament imenovao je 2016. Biljanu Borzan za glavnu izvjestiteljicu za Izvje\xc5\xa1\xc4\x87e o inicijativi za u\xc4\x8dinkovitu uporabu resursa: smanjenje rasipanja hrane, pobolj\xc5\xa1anje sigurnosti hrane.  Izvje\xc5\xa1taj je izglasan u Europskom parlamentu u svibnju 2017. i sadr\xc5\xbei politi\xc4\x8dke i prakti\xc4\x8dne mjere za smanjenje bacanja i pove\xc4\x87anje doniranja hrane du\xc5\xbe cijelog proizvodno-prodajno-potro\xc5\xa1a\xc4\x8dkog lanca. _NEWLINE_Od mjera iz izvje\xc5\xa1taja Europska komisija je izradila smjernice za doniranje hrane po prvi put na jednom mjestu objedinjuju  upute i savjete kako urediti sustave doniranja hrane, a da se pritom po\xc5\xa1tuju svi EU propisi i ne ugro\xc5\xbeava sigurnost hrane  te zdravlje primatelja donacija. Nadalje, Komisija je objavila studiju o utjecaju oznaka rokova trajnosti na bacanje hrane u EU koje je pokazalo da se oko 9 milijuna tona hrane godi\xc5\xa1nje baci u EU iz razloga povezanih s oznakama trajnosti prehrambenih proizvoda.  Borzan je, zajedno s platformom Mre\xc5\xbea hrane, organizirala prvu dodjelu nagrade \xe2\x80\x9eNajdonator\xe2\x80\x9c, namijenjenu tvrtkama u kategorijama trgovaca i proizvo\xc4\x91a\xc4\x8da hrane koje su donirale najvi\xc5\xa1e hrane u Hrvatskoj. U 2017. nagra\xc4\x91ene su tvrtke Dukat d.o.o. i Konzum d.o.o.\n_START_SECTION_\nDigitalno tr\xc5\xbei\xc5\xa1te\n_START_PARAGRAPH_\nBorzan je bila Izvjestiteljica Europskog parlamenta za prekograni\xc4\x8dnu dostavu paketa u Odboru za unutarnje tr\xc5\xbei\xc5\xa1te i za\xc5\xa1titu potro\xc5\xa1a\xc4\x8da. Cilj uredbe  je ni\xc5\xbea cijena dostave i ve\xc4\x87a transparentnost tr\xc5\xbei\xc5\xa1ta. U pregovorima koji su trajali dvije godine, Borzan se izborila za ukidanje diskriminacije i umjetno visokih cijena za potro\xc5\xa1a\xc4\x8de iz manjih dr\xc5\xbeava \xc4\x8dlanica EU. Borzan je amandmane o dostavi uvrstila i u Direktivu o geoblockingu  odnosno diskriminaciji prema mjestu prebivali\xc5\xa1ta, gdje se tako\xc4\x91er zalo\xc5\xbeila za jednake uvijete pri online kupovini za kupce iz svih \xc4\x8dlanica EU. Tako od prosinca 2018. svi trgovci u EU moraju svim kupcima omogu\xc4\x87iti da po jednakim cijenama i jednakoj ponudi kupuju bilo gdje iz EU. Borzan je tako\xc4\x91er radila i na Uredbi o prekograni\xc4\x8dnom prijenosu sadr\xc5\xbeaja  te Direktivi o digitalnim ugovorima.\n_START_SECTION_\nRegulativa o medicinskim in vitro ure\xc4\x91ajima\n_START_PARAGRAPH_\nBorzan je 2014. imenovana kao predstavnica Grupe socijalista i demokrata u pregovara\xc4\x8dkom timu Europskog parlamenta za pregovore s Europskim vije\xc4\x87em i Europskom komisijom oko dono\xc5\xa1enja izmjena i dopuna regulativa o medicinskim i in vitro medicinskim ure\xc4\x91ajima. _NEWLINE_Radi se u \xc4\x8ditavom spektru ure\xc4\x91aja od onih za ku\xc4\x87nu upotrebu poput flastera, testova na trudno\xc4\x87u i opti\xc4\x8dkih le\xc4\x87a do slo\xc5\xbeenih poput rendgena, pacemakera, silikonskih implantanata, umjetnih kukova i testova na HIV.  Izmjene regulativa su pokrenute radi skandala s PIP implantatima za grudi punjenim industrijskim silikonom te otrovnim umjetnim kukovima. Nova pravila su donesena 2017. i uklju\xc4\x8duju niz mjera kojima je cilj pove\xc4\x87ati sigurnost pacijenata, poja\xc4\x8dati inspekcijski nadzor i olak\xc5\xa1ati obe\xc5\xa1te\xc4\x87enje o\xc5\xa1te\xc4\x87enih korisnika.\n_START_SECTION_\nJeftiniji me\xc4\x91unarodni pozivi\n_START_PARAGRAPH_\nU Uredbu o europskom elektroni\xc4\x8dkom komunikacijskom kodu Borzan je ugradila amandmane o smanjenju cijena me\xc4\x91unarodnih poziva. Nakon inter-institucionalnih pregovora na razini EU, na osnovi njenih prijedloga, odlu\xc4\x8deno je da \xc4\x87e maksimalna cijena me\xc4\x91unarodnih poziva u EU biti 19 centi /min od svibnja 2019.\n_START_SECTION_\nDirektiva o mogu\xc4\x87nosti zabrane uzgoja GMO\n_START_PARAGRAPH_\nU 2015. donesene su izmjene i dopune EU direktive 2015/412 o uzgoju GMO-a koja je dr\xc5\xbeavama \xc4\x8dlanicama EU dala mogu\xc4\x87nost da na svom teritoriju ograni\xc4\x8de ili zabrane uzgoj tih kultura. Borzan je putem amandmana u tekst zakona ugradila tzv. \xe2\x80\x9estandstill\xe2\x80\x9c mehanizam koji, u razdoblju od predlaganja nacionalnih mjera zabrane do stupanja njihovog na snagu, zabranjuje sve aktivnosti vezane uz sijanje GMO kultura.\n_START_SECTION_\nProgramirano kvarenje ure\xc4\x91aja\n_START_PARAGRAPH_\nProblem programiranog kvarenja ure\xc4\x91aja, odnosno ugra\xc4\x91enih kvarova u elektronske ure\xc4\x91aje, Borzan je poku\xc5\xa1ala rije\xc5\xa1iti stavljanjem amandmana na Izvje\xc5\xa1\xc4\x87e o duljem trajanju ure\xc4\x91aja . Zala\xc5\xbee se za zabranu programiranog kvarenja, zabranu neodvojive ugradnje vitalnih dijelova,  ve\xc4\x87u dostupnost rezervnih dijelova na tr\xc5\xbei\xc5\xa1tu te uvo\xc4\x91enje oznake minimalnog trajanja ure\xc4\x91aja.\n_START_SECTION_\nEuropske oznake porijekla za nepoljoprivredne proizvode\n_START_PARAGRAPH_\nTijekom mandata u Europskom parlamentu Borzan se zauzimala i za uvo\xc4\x91enje oznake za\xc5\xa1ti\xc4\x87enih zemljopisnog porijekla i za nepoljoprivredne proizvode poput bra\xc4\x8dkog kamena ili pa\xc5\xa1ke \xc4\x8dipke. Sudjelovala je u izradi Izvje\xc5\xa1\xc4\x87a Europskog parlamenta o za\xc5\xa1titi takvih proizvoda.  U nekoliko navrata organizirala je prezentacije hrvatskih tradicionalnih poljoprivrednih i nepoljoprivrednih proizvoda u Europskom parlamentu.\n_START_SECTION_\nInicijativa \xe2\x80\x9eDostupnost do stana\xe2\x80\x9c - subvencioniranje ugradnje dizala u vi\xc5\xa1ekatne zgrade iz EU fondova\n_START_PARAGRAPH_\nPrema istra\xc5\xbeivanju umirovljeni\xc4\x8dkih udruga u Hrvatskoj postoji preko 16 tisu\xc4\x87a zgrada preko \xc4\x8detiri eta\xc5\xbee koje nemaju ugra\xc4\x91ena dizala. Kako bi se pomoglo umirovljenicima, invalidima i drugim slabo pokretnim osobama koje \xc5\xbeive u takvim objektima, koordinacija udruga umirovljenika Hrvatske po\xc5\xa1te i Hrvatskog telekoma zatra\xc5\xbeila osmislila je projekt \xe2\x80\x9eDostupnost do stana\xe2\x80\x9c. Projektu je cilj osigurati sufinanciranje ugradnje dizala iz EU fondova. Biljana Borzan je od Europske komisije 2016. dobila informacije da je prilagodba stambene infrastrukture prihvatljiva za financiranje iz Europskog fonda za regionalni razvoj.  Borzan i udruge umirovljenika od tada lobiraju kod organa Vlade RH, ponajvi\xc5\xa1e Ministarstva za regionalni razvoj i EU fondove, da se u relevantni Operativni program za EU fondove uvrsti projekt ugradnje dizala.\n_START_SECTION_\nPrava \xc5\xbeena\n_START_PARAGRAPH_\nParliament Magazine  je Biljanu Borzan proglasio je najboljom zastupnicom u kategoriji \xc5\xbeenskih prava i ravnopravnosti spolova za 2017 godinu. Nakon \xc5\xa1to ju je nominiralo 29 nevladinih organizacija iz Hrvatske i regije, a i s razine EU nominiralo za nagradu, stru\xc4\x8dni \xc5\xbeiri Parliamnet Magazinea je u jakoj konkurenciji proglasio Borzan pobjednicom. Nominirane su jo\xc5\xa1 bile Iratxe Garcia Perez iz \xc5\xa0panjolske i Terry Reintke iz Njema\xc4\x8dke. Borzan je nagradu posvetila svim \xc5\xbeenama u EU, a posebno \xc5\xbeenama na Balkanu. _NEWLINE_Biljana Borzan je Izvjestiteljica Europskog parlamenta za prva \xc5\xbeena na Zapadnom Balkanu. U Izvje\xc5\xa1\xc4\x87e razmatra ekonomski polo\xc5\xbeaj \xc5\xbeena na Balkanu, za\xc5\xa1titu \xc5\xbeena od nasilja, ulogu \xc5\xbeena u dru\xc5\xa1tvu i specifi\xc4\x8dnosti za regiju. Borzan je bila Izvjestiteljica za godi\xc5\xa1nje izvje\xc5\xa1\xc4\x87e o demokraciji i ljudskim pravima u svijetu te za Izvje\xc5\xa1\xc4\x8de o pravima \xc5\xbeena u zemljama Isto\xc4\x8dnog partnerstva._NEWLINE_Borzan je po\xc4\x8detkom mandata skupila oko 400 potpisa europarlamentaraca za Pisanu deklaraciju o progla\xc5\xa1enju 2017. godine godinom borbe protiv nasilja nad \xc5\xbeenama . Europska komisija je po deklaraciji odredila 2017. godinom projekata za borbu protiv nasilja nad \xc5\xbeenama sa bud\xc5\xbeetom od 4 milijuna eura. Borzan pozorno prati i postupak ratifikacije Istanbulske konvencije na razini EU. _NEWLINE_Posebno je aktivna na ekonomskom osna\xc5\xbeivanju \xc5\xbeena, a kao Izvjestiteljica za Grupu socijalista i demokrata radila je na Izvje\xc5\xa1\xc4\x87u o vanjskim \xc4\x8dimbenicima koji ote\xc5\xbeavaju \xc5\xbeensko poduzetni\xc5\xa1tvo u Europi te na Mi\xc5\xa1ljenju o strate\xc5\xa1kom okviru EU-a o zdravlju i sigurnosti na radu 2014. \xe2\x80\x93 2020 . Tako\xc4\x91er, bila je izvjestiteljica za provedbu Europske strategije za osobe s invaliditetom iz perspektive ravnopravnosti spolova te za izvje\xc5\xa1taj o \xc5\xbeenama koje boluju od raka.\n_START_SECTION_\nZakonodavna aktivnost u Europskom parlamentu\n_START_PARAGRAPH_\nLista zakonodavnih i politi\xc4\x8dkih dokumenata Europskog parlamenta u \xc4\x8dijoj izradi je Biljana Borzan imala vode\xc4\x87u ulogu:_NEWLINE_- Izvje\xc5\xa1\xc4\x87e o inicijativi za u\xc4\x8dinkovitu uporabu resursa: smanjenje rasipanja hrane, pobolj\xc5\xa1anje sigurnosti hrane_NEWLINE_- Izvje\xc5\xa1\xc4\x87e o Prijedlogu uredbe Europskog parlamenta i Vije\xc4\x87a o izmjeni Uredbe (EZ) br. 726/2004 s obzirom na mjesto sjedi\xc5\xa1ta Europske agencije za lijekove_NEWLINE_- Izvje\xc5\xa1\xc4\x87e o Akcijskom planu EU-a za e-upravu 2016. \xe2\x80\x93 2020. _NEWLINE_- Izvje\xc5\xa1\xc4\x87e o pravima \xc5\xbeena u dr\xc5\xbeavama Isto\xc4\x8dnog partnerstva _NEWLINE_- Izvje\xc5\xa1\xc4\x87e o vanjskim \xc4\x8dimbenicima koji ote\xc5\xbeavaju \xc5\xbeensko poduzetni\xc5\xa1tvo u Europi _NEWLINE_- Mi\xc5\xa1ljenje o dvojnoj kvaliteti proizvoda na jedinstvenom tr\xc5\xbei\xc5\xa1tu_NEWLINE_- Mi\xc5\xa1ljenje o provedbi makroregionalnih strategija EU-a_NEWLINE_- Mi\xc5\xa1ljenje o Prijedlogu uredbe Europskog parlamenta i Vije\xc4\x87a o uslugama prekograni\xc4\x8dne dostave paketa_NEWLINE_- Mi\xc5\xa1ljenje o strate\xc5\xa1kom okviru EU-a o zdravlju i sigurnosti na radu 2014. \xe2\x80\x93 2020._NEWLINE_- Mi\xc5\xa1ljenje o godi\xc5\xa1njem izvje\xc5\xa1\xc4\x87u o ljudskim pravima i demokraciji u svijetu za 2016. i politici Europske unije u tom podru\xc4\x8dju_NEWLINE_- Stajali\xc5\xa1te u obliku amandmana o provedbi Europske strategije za osobe s invaliditetom _NEWLINE_- Mi\xc5\xa1ljenje Prijedlog uredbe Europskog parlamenta i Vije\xc4\x87a o uspostavi programa Unije za potporu odre\xc4\x91enih aktivnosti kojima se ja\xc4\x8da sudjelovanje potro\xc5\xa1a\xc4\x8da i drugih krajnjih korisnika financijskih usluga u dono\xc5\xa1enju politika Unije u podru\xc4\x8dju financijskih usluga za razdoblje 2017. \xe2\x80\x93 2020._NEWLINE_- Mi\xc5\xa1ljenje o ostvarivanju novih pogodnosti za potro\xc5\xa1a\xc4\x8de energije_NEWLINE_- Mi\xc5\xa1ljenje o razrje\xc5\xa1nici za izvr\xc5\xa1enje op\xc4\x87eg prora\xc4\x8duna Europske unije za financijsku godinu 2014., dio III. \xe2\x80\x93 Komisija i izvr\xc5\xa1ne agencije_NEWLINE_- Mi\xc5\xa1ljenje o razrje\xc5\xa1nici za izvr\xc5\xa1enje prora\xc4\x8duna Europskog instituta za jednakost spolova za financijsku godinu 2014._NEWLINE_- Mi\xc5\xa1ljenje o nacrtu op\xc4\x87eg prora\xc4\x8duna Europske unije za financijsku godinu 2016._NEWLINE_- Mi\xc5\xa1ljenje o mandatu za trijalog o nacrtu prora\xc4\x8duna za 2016._NEWLINE_- Mi\xc5\xa1ljenje o postupcima i na\xc4\x8dinima saslu\xc5\xa1anja kandidata za povjerenike, pouke iz postupka 2014.'